CELEX: 
Language: hu
Date: 2017-08-17 00:00:00
Title: A BIZOTTSÁG (EU) .../... VÉGREHAJTÁSI RENDELETE az (EU) 2016/1240 végrehajtási rendeletnek az intervenciós készleteknek a leginkább rászoruló személyek számára történő élelmiszerosztásra irányuló programban való elhelyezése tekintetében történő módosításáról

A BIZOTTSÁG (EU) .../... VÉGREHAJTÁSI RENDELETE
            
            
               (2017.8.16.)
            
            
               az (EU) 2016/1240 végrehajtási rendeletnek az intervenciós készleteknek a leginkább rászoruló személyek számára történő élelmiszerosztásra irányuló programban való elhelyezése tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 20. cikke i) pontjára,
            
            
               mivel:
            
            
               (1)Az 1308/2013/EU rendelet 16. cikkének (2) bekezdésével összhangban az állami intervenció keretében felvásárolt termékek (a továbbiakban: intervenciós termékek) elhelyezése történhet úgy, hogy a termékeket a vonatkozó uniós jogi aktusokban meghatározott, az Unió leginkább rászoruló személyei részére történő élelmiszerosztásra irányuló program (a továbbiakban: program) rendelkezésére bocsátják.
            
            
               (2)A 223/2014/EU európai parlamenti és tanácsi rendelet
                  2
                23. cikkének (4) bekezdése előírja, hogy az Unió leginkább rászoruló személyeinek szánt élelmiszer intervenciós termékek felhasználásából, feldolgozásából vagy értékesítéséből is származhat, feltéve, hogy ez a gazdaságilag legkedvezőbb lehetőség, és nem késlelteti indokolatlanul az élelmiszertermékek szállítását.
            
            
               (3)Jóllehet az (EU) 2016/1238 felhatalmazáson alapuló bizottsági rendelet
                  3
                tartalmaz bizonyos rendelkezéseket arra vonatkozóan, hogy az intervenciós termékeknek a program keretében történő elhelyezésére vonatkozó ajánlat vagy pályázat esetében biztosítékot kell letétbe helyezni, az (EU) 2016/1240 bizottsági végrehajtási rendelet
                  4
                nem tartalmaz részletes rendelkezéseket a program számára rendelkezésre bocsátott termékekkel kapcsolatos eljárásokra vonatkozóan.
            
            
               (4)Amikor intervenciós termékek rendelkezésre állnak, és az uralkodó piaci viszonyok lehetővé teszik az ilyen termékek elhelyezését, a Bizottságnak lehetőséget kell kapnia arra, hogy a szóban forgó termékeket a program rendelkezésére bocsássa. E célból a Bizottságnak meg kell határoznia a rendelkezésre bocsátandó mennyiséget, annak a tagállamnak pedig, amelyik a rendelkezésre bocsátott mennyiség egy részét meg kívánja kapni, kérelmet kell benyújtania.
            
            
               (5)Ha a teljes kért mennyiség meghaladja a teljes rendelkezésre álló mennyiséget, a termékeket a kért mennyiségek arányában kell kiosztani. Ezt követően a rendelkezésre álló tételeket a Bizottság által a termékek fellelhetőségével kapcsolatosan meghatározandó kritériumoknak megfelelően kell elosztani a tagállamok között.
            
            
               (6)Mivel az intervenciós termékek különböző jellegűek lehetnek és különböző jellemzőkkel bírhatnak, a program céljaira történő elhelyezésük legmegfelelőbb és leghatékonyabb módja is különböző lehet. Ezért meg kell határozni a vonatkozó eljárási szabályokat, egyes határidőkkel együtt.
            
            
               (7)Az intervenciós termékek felhasználásán vagy feldolgozásán kívül hatékony lehetőségként szóba jöhet a program számára rendelkezésre bocsátott mennyiségből részesülő tagállamok által szervezett pályázatok útján történő értékesítés. Az ilyen pályázatok útján történő értékesítésre vonatkozóan külön szabályokat kell meghatározni. Az érintett piacok pályázatok útján való értékesítéssel történő megzavarásának elkerülése érdekében helyénvaló meghatározni azt a minimális árat, amely alatt az ajánlatokat nem lehet elfogadni.
            
            
               (8)Ezért az (EU) 2016/1240 végrehajtási rendeletet ennek megfelelően módosítani kell.
            
            
               (9)Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2016/1240 végrehajtási rendelet a következőképpen módosul:
            
         
         
            
               1.A II. cím a következő IV. fejezettel egészül ki: 
            
            
               „IV. fejezet
            
            
               Intervenciós termékeknek az Unió leginkább rászoruló személyei részére történő élelmiszerosztásra irányuló programjában való elhelyezése
            
            
               38a. cikk
            
            
               Az intervencióból származó termékeknek a program számára való rendelkezésre bocsátása  
            
            
               (1)A Bizottság az 1308/2013/EU rendelet 229. cikkének (2) bekezdésében említett eljárással összhangban elfogadott végrehajtási rendelet útján az említett rendelet 16. cikkének (2) bekezdésében hivatkozott, az Unió leginkább rászoruló személyei részére történő élelmiszerosztásra irányuló program (a továbbiakban: program) rendelkezésére bocsáthat intervenciós termékeket.
            
            
               (2)Az (1) bekezdésben említett végrehajtási rendelet különösen az alábbi információkat tartalmazza:
            
            
               a)a program számára rendelkezésre bocsátott termékek típusa és mennyisége;
            
            
               b)a program számára rendelkezésre bocsátott termékek fellelhetősége és a rendelkezésre álló tételek érintett tagállamok közötti felosztására vonatkozó, azok fellelhetőségén alapuló kritériumok;
            
            
               c)a termékek elhelyezésének módja, a 223/2014/EU európai parlamenti és tanácsi rendelet* 23. cikke (4) bekezdésének második albekezdésével összhangban (közvetlen felhasználás, feldolgozás vagy értékesítés), amely révén a termékeket a jellegük és jellemzőik figyelembevételével a gazdaságilag legkedvezőbb módon bocsátják a program rendelkezésére;
            
            
               d)amennyiben a termékek értékesítésre kerülnek e rendelet 38b. cikke értelmében, az (EU) 2016/1238 felhatalmazáson alapuló rendelet 4. cikkének a) pontjával összhangban letétbe helyezendő biztosíték szintje, valamint az az ár, amely alatt a termékek nem értékesíthetők.
            
            
               (3)Azoknak a tagállamoknak, amelyek igényt tartanak a (2) bekezdés a) pontjában említett mennyiség egészére vagy annak egy részére, az (1) bekezdésben említett végrehajtási rendelet közzétételétől számítva 10 munkanapon belül kérelmet kell benyújtaniuk a Bizottsághoz. A kérelemben meg kell határozni a kért termék típusát és mennyiségét (tonnában kifejezve). A tagállam által kért mennyiség nem haladhatja meg a (2) bekezdés a) pontjában említett mennyiséget.
            
            
               (4)A Bizottság az (1) bekezdésben említett végrehajtási rendelet közzétételétől számított 20 munkanapon belül az 1308/2013/EU rendelet 229. cikkének (2), illetve (3) bekezdésében említett eljárás alkalmazása nélkül végrehajtási rendeletet fogad el, amelyben: 
            
            
               a)minden egyes kérelmet benyújtó tagállam számára meghatározza a kiosztandó mennyiséget; 
            
            
               b) a (2) bekezdés b) pontjában említett kritériumokkal összhangban meghatározza az érintett tagállamoknak kiosztott rendelkezésre álló tételek fellelhetőségét.
            
            
               Az első albekezdés a) pontjának alkalmazásában, amennyiben a tagállamok által kért összes mennyiség meghaladja a (2) bekezdés a) pontjában említett mennyiséget, az érintett tagállamok számára az általuk kért mennyiséggel arányos mennyiség kerül kiosztásra.
            
            
               (5) Amennyiben a valamely tagállam számára kiosztott mennyiség 50 %-kal kevesebb, mint a kért mennyiség, a tagállam lemondhat a számára kiosztott mennyiségről úgy, hogy erről a döntéséről a termékek kiosztásáról rendelkező végrehajtási rendelet közzétételét követő 10 munkanapon belül értesíti a Bizottságot. Az érintett termékek ezután már nem állnak a program rendelkezésére az említett végrehajtási rendelet keretében.
            
            
               38b. cikk
            
            
               A program számára rendelkezésre bocsátott intervenciós termékek értékesítése
            
            
               (1)Amennyiben a 38a. cikk (1) bekezdésében említett végrehajtási rendelet úgy rendelkezik, hogy a program számára rendelkezésre bocsátott termékeket értékesítés útján kell elhelyezni, e cikk (2)–(7) bekezdése alkalmazandó. 
            
         
         
            
               (2)Azon tagállam kifizető ügynöksége, amelynek a számára termékek kerültek kiosztásra a 38a. cikk (4) bekezdése értelmében, a termékek kiosztásáról rendelkező végrehajtási rendelet közzétételét követő 40 munkanapon belül pályázati eljárást indít a termékek értékesítésére. 
            
            
               Amennyiben valamely tagállam számára olyan termékek kerülnek kiosztásra, amelyek egy másik tagállam kifizető ügynökségének birtokában vannak, a terméket birtokló kifizető ügynökség a termékek kiosztásáról rendelkező végrehajtási rendelet közzétételétől számított 10 munkanapon belül megadja a termékeket értékesítő kifizető ügynökségnek a 29. cikk (2) bekezdésének d)–g) pontjában említett információkat. 
            
            
               (3)Amennyiben azon tagállam kifizető ügynöksége, amely számára egy másik tagállam kifizető ügynökségének birtokában lévő termékek kerültek kiosztásra, e termékek egészét vagy egy részét értékesíti, a termékeket értékesítő kifizető ügynökség megfizeti a termékeket birtokló kifizető ügynökségnek a termékeknek az 1308/2013/EU rendelet 16. cikke (2) bekezdésében említett könyv szerinti értékét. Ennek a fizetésnek az azt követő négy munkanapon belül meg kell történnie, hogy valamely gazdasági szereplőtől beérkezik a pályázatának megfelelően általa megfizetett összeg. A termékeket birtokló kifizető ügynökség a termékeket értékesítő kifizető ügynökségtől kapott kifizetés után öt munkanapon belül kiállítja az e rendelet 37. cikkében említett kitárolási utalványt.
            
            
               (4)A termékeket értékesítő kifizető ügynökség az azt követő tíz munkanapon belül, hogy valamely gazdasági szereplőtől beérkezik a pályázatának megfelelően általa megfizetett összeg, a termékek eladási ára és könyv szerinti értéke közötti különbözet és az eladott mennyiség szorzatának megfelelő összeget átutalja annak a szervezetnek, amely a 223/2014/EU rendelet értelmében a Bizottságtól kifizetésben részesül. Az így átutalt összeget az operatív programban már rendelkezésre álló forrásokon felül a leginkább rászoruló személyeknek szánt élelmiszer megvásárlásának és kiosztásának finanszírozására kell fordítani.
            
            
               (5)A termékek értékesítésével járó valamennyi adminisztratív költséget a termékeket értékesítő kifizető ügynökség viseli.
            
            
               (6)A valamely kifizető ügynökség által e cikk (2) bekezdésével összhangban megnyitott pályázati eljárásra az (EU) 2016/1238 felhatalmazáson alapuló rendelet II. fejezete és e rendelet II. címének III. fejezete alkalmazandó, e rendelet 28. cikke (2) bekezdésének, 29. cikke (2) bekezdése b) pontjának, 30. cikke (1) bekezdése a) és e) pontjának, 31. cikkének, 32. cikke (2) bekezdésének, 33. cikke (2) bekezdése második albekezdésének és 36. cikkének a kivételével. A 32. cikk (1) bekezdése és a 33. cikk (3) bekezdése értelemszerűen alkalmazandó a vonatkozó tagállami határozatokra. A 30. cikk (1) bekezdésének g) pontja alkalmazásában az értékesítést megnyitó végrehajtási rendeletben előírt összegű biztosíték úgy értendő, mint az a biztosíték, amelyről a 38a. cikk (1) bekezdésében említett végrehajtási rendelet rendelkezik. 
            
            
               (7)Amennyiben a valamely tagállam számára kiosztott termékek egésze vagy egy része nem kerül értékesítésre a termékek kiosztásáról rendelkező végrehajtási rendelet közzétételét követő öt hónapon belül, az érintett termékek ezután már nem állnak rendelkezésre az említett végrehajtási rendelet keretében.
            
            
               ---------------
            
            
                  * Az Európai Parlament és a Tanács 223/2014/EU rendelete (2014. március 11.) a leginkább rászoruló személyeket támogató európai segítségnyújtási alapról (HL L 72., 2014.3.12., 1. o.).”
            
            
            
               2.A 65. cikk (1) bekezdése d) pontjának ii. alpontja helyébe a következő szöveg lép:
            
            
               „ii. a leginkább rászoruló személyek részére történő élelmiszerosztásra irányuló program keretében elhelyezett termékekre vonatkozó információkról, ideértve az érintett összeget (az eladási ár és a könyv szerinti érték különbségét) és azt az időpontot, amikor e rendelet 38b. cikkének (4) bekezdésével összhangban az összeg átutalásra kerül azon szervezet számára, amely a 223/2014/EU rendelet értelmében a Bizottságtól kifizetésben részesül.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő hetedik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.8.16.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  HL L 347., 2013.12.20., 671. o.
               
               
                  
                     (2)
                  Az Európai Parlament és a Tanács 223/2014/EU rendelete (2014. március 11.) a leginkább rászoruló személyeket támogató európai segítségnyújtási alapról (HL L 72., 2014.3.12., 1. o.).
               
               
                  
                     (3)
                  A Bizottság (EU) 2016/1238 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő kiegészítéséről (HL L 206., 2016.7.30., 15. o.).
               
               
                  
                     (4)
                  A Bizottság (EU) 2016/1240 végrehajtási rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról (HL L 206., 2016.7.30., 71. o.).